લોકપ્રિય મલયાલી ફિલ્મ અભિનેતા મોહનલાલ જ્યારથી વડાપ્રધાન નરેન્દ્ર મોદીને મળ્યા છે ત્યારથી એવી અટકળો ચાલી રહી છે કે ભાજપ તેમને કેરળની તિરુવનંતપુરમ લોકભાની બેઠક પરથી ભાજપના ઉમેદવાર તરીકે ચૂંટણી લડવા સમજાવે છે. કેરળના તિરુવનંતપુરમ મત વિસ્તાર પર ભાજપની નજર ઘણા વર્ષોથી રહી છે. આ વિસ્તારમાંથી ભાજપના નેતા ઓ.રાજગોપાલ સતત ચૂંટણી લડતા અને હારતા રહ્યા છે. તેમને મળતા મતોની ટકાવારી પણ બે મુખ્ય પ્રતિસ્પર્ધી પક્ષો કોંગ્રેસ અને સીપીઆઈને મળતા મતો કરતાં ઘણી ઓછી રહેતી હતી, પરંતુ ર૦૧૪ની લોકસભાની ચૂંટણીમાં ભાજપને મળતા મતોમાં ઘણો મોટો વધારો થયો. હાલ ૮૮ વર્ષના રાજગોપાલને ચૂંટણીમાં વીસ ટકા મતો મળ્યા. તેઓ કોંગ્રેસના ઉમેદવાર શશી થરૃર સામે હારી ગયા હતા, પરંતુ શશી થરૃર કરતાં તેમને માત્ર બે ટકા મતો જ ઓછા મળ્યા હતા. મોહનલાલ સાથેની મુલાકાત અને સંવાદ બાદ વડાપ્રધાને ટ્વિટ કરીને તેમની સામાજિક સેવાઓને બિરદાવી હતી. વાસ્તવમાં અભિનેતા મોહનલાલ તેમની સંસ્થા વિશ્વ શાંતિ ફાઉન્ડેશનના એક કાર્યક્રમ માટે વડાપ્રધાનને આમંત્રણ આપવા માટે મળવા ગયા હતા. તેમને કોઈ રાજકીય મહત્ત્વાકાંક્ષા ન હોવાનું સ્પષ્ટ કર્યું હોવાનું માનવામાં આવે છે.